Απόφαση της Επιτροπής

της 22ας Αυγούστου 2002

για την τροποποίηση της απόφασης 2002/79/ΕΚ για την επιβολή ειδικών όρων στις εισαγωγές αραχίδας και ορισμένων προϊόντων που παράγονται από αραχίδες κινεζικής καταγωγής ή προέλευσης

[κοινοποιηθείσα υπό τον αριθμό Ε(2002) 3108]

(Κείμενο που παρουσιάζει ενδιαφέρον για τον ΕΟΧ)

(2002/678/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 93/43/EΟΚ του Συμβουλίου, της 14ης Ιουνίου 1993, για την υγιεινή των τροφίμων(1), και ιδίως το άρθρο 10 παράγραφος 1,

Ύστερα από διαβουλεύσεις με τα κράτη μέλη,

Εκτιμώντας τα ακόλουθα:

(1) Το άρθρο 2 της απόφασης 2002/79/ΕΚ της Επιτροπής(2), όπως τροποποιήθηκε και διορθώθηκε από την απόφαση 2002/233/ΕΚ(3), προβλέπει την αναθεώρηση της εν λόγω απόφασης πριν από την 1η Μαΐου 2002 με σκοπό να αξιολογηθεί εάν οι ειδικοί όροι που προβλέπονται σε αυτήν εξασφαλίζουν σε ικανοποιητικό βαθμό την προστασία της δημόσιας υγείας στην Κοινότητα και εάν συνεχίζει να είναι απαραίτητη η διενέργεια δειγματοληψιών και αναλύσεων για κάθε φορτίο από τις αρμόδιες αρχές του κράτους μέλους εισαγωγής.

(2) Τα αποτελέσματα των δειγματοληψιών και των αναλύσεων για κάθε φορτίο αραχίδων κινέζικης καταγωγής ή προέλευσης αποδεικνύουν ότι δεν είναι πλέον ανάγκη να πραγματοποιείται δειγματοληψία και ανάλυση για κάθε φορτίο από τις αρμόδιες αρχές του κράτους μέλους εισαγωγής και ότι η διενέργεια τυχαίας δειγματοληψίας και ανάλυσης θα εξασφαλίσουν ικανοποιητικό επίπεδο προστασίας της δημόσιας υγείας στην Κοινότητα.

(3) Για να εξασφαλιστεί η αρμονική διενέργεια των τυχαίων δειγματοληψιών και αναλύσεων για τα φορτία αραχίδων και για ορισμένα προϊόντα που παράγονται από αραχίδες κινέζικης καταγωγής ή προέλευσης σε όλη την Κοινότητα είναι αναγκαίο να καθοριστεί η κατά προσέγγιση συχνότητα διενέργειάς τους.

(4) Είναι απαραίτητο να ενημερωθεί ο κατάλογος με τα σημεία εισόδου για το Βέλγιο, τη Γερμανία, τη Γαλλία, την Αυστρία και τη Σουηδία από τα οποία μπορούν να εισάγονται τα προϊόντα που διέπει η απόφαση 2002/79/ΕΚ.

(5) Για το λόγο αυτό η απόφαση 2002/79/EΚ πρέπει να τροποποιηθεί αντίστοιχα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2002/79/ΕΚ τροποποιείται ως εξής:

1. Το άρθρο 1 τροποποιείται ως εξής:

α) Η ακόλουθη πρόταση προστίθεται στην παράγραφο 3: "Ο κάθε σάκος (ή άλλη μορφή συσκευασίας) του φορτίου αναγνωρίζεται με τον κωδικό αυτό. Η απαίτηση αυτή εφαρμόζεται για τα φορτία που απεστάλησαν από την Κίνα μετά την 1η Σεπτεμβρίου 2002.".

β) Η παράγραφος 5 αντικαθίσταται από το ακόλουθο κείμενο: "5. Τα κράτη μέλη πραγματοποιούν δειγματοληψίες και αναλύσεις αφλατοξίνης Β1 και ολικής αφλατοξίνης στα φορτία αραχίδων κινεζικής καταγωγής ή προέλευσης πριν από τη διάθεσή τους στην αγορά στο σημείο εισόδου στην Κοινότητα, και ενημερώνουν την Επιτροπή σχετικά με τα αποτελέσματα.".

γ) Προστίθεται η ακόλουθη παράγραφος 6: "6. Οι τυχαίες δειγματοληψίες και αναλύσεις που αναφέρονται στην παράγραφο 5 διενεργούνται σε περίπου 10 % των φορτίων των προϊόντων για κάθε κατηγορία των προϊόντων που αναφέρονται στην παράγραφο 1.

Κάθε φορτίο στο οποίο πρόκειται να γίνει τυχαία δειγματοληψία και ανάλυση δεν μπορεί να κρατηθεί στο σημείο εισόδου στην Κοινότητα για περίοδο άνω των δέκα εργάσιμων ημερών πριν από τη διάθεσή του στην αγορά. Στην περίπτωση αυτή οι αρμόδιες αρχές των κρατών μελών εκδίδουν επίσημο συνοδευτικό έγγραφο που αποδεικνύει ότι το φορτίο υποβλήθηκε σε επίσημη δειγματοληψία και ανάλυση και αναφέρει το αποτέλεσμα της ανάλυσης αυτής.".

2. Το άρθρο 2 αντικαθίσταται από το ακόλουθο κείμενο: "Άρθρο 2

Η εν λόγω απόφαση θα παραμείνει υπό εξέταση με βάση τα στοιχεία και τις εγγυήσεις που παρέχουν οι αρμόδιες αρχές της Κίνας καθώς και τα αποτελέσματα των εξετάσεων που διενεργούν τα κράτη μέλη.

Η παρούσα απόφαση θα αναθεωρηθεί πριν από τις 31 Δεκεμβρίου 2002 το αργότερο, προκειμένου να αξιολογηθεί εάν οι ειδικοί όροι που αναφέρονται στο άρθρο 1 παρέχουν επαρκές επίπεδο προστασίας για τη δημόσια υγεία εντός της Κοινότητας. Η αναθεώρηση θα εξετάσει επίσης κατά πόσο συνεχίζουν να είναι απαραίτητοι οι ειδικοί όροι.".

3. Το παράρτημα ΙΙ αντικαθίσταται από το κείμενο στο παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 22 Αυγούστου 2002.

Για την Επιτροπή

David Byrne

Μέλος της Επιτροπής

(1) ΕΕ L 175 της 19.7.1993, σ. 1.

(2) ΕΕ L 34 της 5.2.2002, σ. 21.

(3) ΕΕ L 78 της 21.3.2002, σ. 14.

ΠΑΡΑΡΤΗΜΑ

"ΠΑΡΑΡΤΗΜΑ ΙΙ

Κατάλογος των σημείων εισόδου από τα οποία εισάγονται στην Ευρωπαϊκή Κοινότητα αραχίδες και προϊόντα που παράγονται από αραχίδες κινεζικής καταγωγής ή προέλευσης

>ΘΕΣΗ ΠΙΝΑΚΑ>"